CELEX: 22008D0083
Language: sl
Date: 2007-12-20 00:00:00
Title: 2008/83/ES: Sklep Sveta ministrov AKP-ES št. 4/2007 z dne 20. decembra 2007 v zvezi s sklepom o spremembi Protokola 3 o Južni Afriki, ki je priložen Sporazumu o partnerstvu AKP-ES

30.1.2008   
            
            
               SL
            
            
               Uradni list Evropske unije
            
            
               L 25/11
            
         
      SKLEP SVETA MINISTROV AKP-ES št. 4/2007
   z dne 20. decembra 2007
   v zvezi s sklepom o spremembi Protokola 3 o Južni Afriki, ki je priložen Sporazumu o partnerstvu AKP-ES
   (2008/83/ES)
   SVET MINISTROV AKP-ES JE –
   ob upoštevanju Sporazuma o partnerstvu med članicami skupine afriških, karibskih in pacifiških držav („AKP“) na eni strani ter Evropsko skupnostjo in njenimi državami članicami na drugi strani, podpisanega v Cotonouju (Benin) dne 23. junija 2000 (1), kakor je bil spremenjen s Sporazumom (2), ki spreminja navedeni sporazum o partnerstvu AKP-ES, podpisan v Luxembourgu 25. junija 2005 in zlasti Protokola o Južni Afriki, ki je priložen temu sporazumu,
   ob upoštevanju naslednjega:
   
               (1)
            
            
               Člen 5 protokola 3 k Sporazumu o partnerstvu AKP-ES določa, da se določbe tega sporazuma o gospodarskem in trgovinskem sodelovanju ne uporabljajo za Južno Afriko.
            
         
               (2)
            
            
               Skupina držav AKP, ki so članice Južnoafriške razvojne skupnosti (SADC) in ki se z Evropsko skupnostjo pogajajo o Sporazumu o gospodarskem partnerstvu (EPA), je 7. marca 2006 zaprosila, naj se Južno Afriko v to pogajanje vključi kot polnopravno članico, in 12. februarja 2007 je Svet ministrov EU prošnji pod določenimi pogoji ugodil.
            
         
               (3)
            
            
               Pogajanja EPA temeljijo na gospodarskih in trgovinskih določbah Sporazuma o partnerstvu AKP-ES, zlasti na členih 36 in 37.
            
         
               (4)
            
            
               Zaradi pravne jasnosti je treba spremeniti Protokol 3, tako da bo v njem upoštevan enakopraven status Južne Afrike v pogajanjih o EPA in njen morebitni pristop k EPA.
            
         
               (5)
            
            
               Protokol 3 se v skladu z njegovim členom 7 lahko spremeni s sklepom Sveta ministrov –
            
         SKLENIL:
   Člen 1
   V členu 5 protokola 3 k Sporazumu o partnerstvu AKP-ES se doda naslednji odstavek 3:
   
      „3.   Ta protokol Južni Afriki ne preprečuje sodelovanja v pogajanjih in podpisa enega od sporazumov o gospodarskem partnerstvu (EPA), kakor je predvideno v delu 3, naslovu II tega sporazuma, če se ostale stranke zadevne EPA s tem strinjajo.“
   
   Člen 2
   Ta sklep začne veljati na dan sprejetja.
   
      V Bruslju, 20. decembra 2007
      
         
            Predsednik Odbora veleposlanikov AKP-ES za Svet ministrov AKP-ES
         
         Álvaro MENDONÇA E MOURA
         
      
   
   
      (1)  UL L 317, 15.12.2000, str. 3.
   
      (2)  UL L 209, 11.8.2005, str. 27. Sporazum, ki se začasno uporablja v skladu s sklepom št. 5/2005 (UL L 287, 28.10.2005, str. 1).